[{"text_idx": "#000006", "text": "Ar o\u0302l crafu buddugoliaeth fle\u0302r yn erbyn 14 dyn Iwerddon mae Prif Hyfforddwr Cymru yn cydnabod bod lle i wella o hyd"}, {"text_idx": "#000007", "text": "Doedd dim torf, co\u0302r meibion nag hyd yn oed gafr yno i groesawu Cymru yn o\u0302l i Stadiwm Principality am y tro cyntaf ers bron i flwyddyn brynhawn Sul."}, {"text_idx": "#000008", "text": "Er i un neu ddau fentro i stryd Westgate i weld y ti\u0302m yn cyrraedd, roedd teimlad oeraidd, od, yn y brifddinas ar benwythnos cyntaf y bencampwriaeth."}, {"text_idx": "#000009", "text": "Ond er y sefyllfa ddieithr roedd rhywbeth rhyfedd o gyfarwydd am weld Alun Wyn Jones yn arwain ei wlad allan yn y Stadiwm Genedlaethol unwaith eto \u2013 gyda thorf neu beidio."}, {"text_idx": "#000011", "text": "Wrth gwrs, ymhen deg mlynedd bydd neb yn cofio pwy enillodd Cwpan Cenhedloedd yr Hydref, ond roedd cymaint mwy yn y fantol tu o\u0302l i ddrysau caeedig Stadiwm Principality dros y penwythnos."}, {"text_idx": "#000012", "text": "Pe bai Cymru wedi colli yn erbyn Iwerddon \u2013 neu, yn waeth fyth, yn erbyn 14 dyn Iwerddon \u2013 byddai wedi bod yn ddinistriol i\u2019r gw\u0302r o Seland Newydd oedd eisoes yn byw yng nghysgod ei ragflaenydd."}, {"text_idx": "#000013", "text": "\u2018Fe wnaethon ni fethu\u2019r cefnogwyr\u2019"}, {"text_idx": "#000014", "text": "Wedi i Iwerddon barhau i ddominyddu\u2019r ge\u0302m ar o\u0302l i Peter O\u2019Mahony gael ei anfon o\u2019r cae ar o\u0302l 14 munud, mae Wayne Pivac yn cydnabod fod dal lle i wella."}, {"text_idx": "#000015", "text": "\u201cMae\u2019n bwysig iawn ein bod ni wedi ennill, mae\u2019n rhaid i ni ganolbwyntio nawr gan mai dim ond chwe diwrnod sydd gennym cyn wynebu carfan hyderus a chryf iawn yr Alban, a hynny ar eu tir eu hunain."}, {"text_idx": "#000016", "text": "\u201cFe wnaethon ni fethu\u2019r cefnogwyr \u2013 bydden ni wrth ein bodd yn cael stadiwm lawn ond nid dyna\u2019r byd rydym ni\u2019n byw yno ar hyn o bryd. Mae\u2019n wahanol ond roedd yn un o\u2019r gemau hynny a\u2019n cadwodd ni ar ymyl ein seddi."}, {"text_idx": "#000018", "text": "\u201cAr eu pe\u0302l nhw fe wnaethon ni droi rhywfaint drosodd a rhoi pwysau arnyn nhw. Roedd yn eithaf cymysg yn yr ardal honno."}, {"text_idx": "#000019", "text": "\u201cFe gostiodd disgyblaeth y tro diwethaf i ni chwarae Iwerddon, fe wnaethant gicio 18 pwynt o ganlyniad i\u2019n disgyblaeth ni bryd hynny a dyna roddodd bwysau arnom y tro yma gan ei rhoi nhw no\u0302l yn y ge\u0302m."}, {"text_idx": "#000020", "text": "\u201cMae\u2019n rhaid i ni edrych ar yr agwedd yna o\u2019r ge\u0302m, beth sy\u2019n achosi i hyn ddigwydd a gwneud yn siw\u0302r ein bod yn tacluso hynny.\u201d"}, {"text_idx": "#000021", "text": "Y tro diwethaf i Gymru chwarae o flaen torf yng Nghaerdydd oedd yn erbyn Ffrainc yn 2020"}, {"text_idx": "#000023", "text": "Dim ond tair ge\u0302m oedd Wayne Pivac wedi ennill fel Prif Hyfforddwr y ti\u0302m cenedlaethol cyn penwythnos agoriadol y Chwe Gwlad eleni \u2013 dwy ge\u0302m yn erbyn yr Eidal ac un yn erbyn Georgia."}, {"text_idx": "#000025", "text": "Un o rheini yw\u2019r blaenasgellwr Dan Lydiate, a oedd yn chwarae ei ge\u0302m gyntaf i Gymru ers 2018, bu rhaid iddo adael y cae yn gynnar ar o\u0302l anafu ei ben-glin."}, {"text_idx": "#000029", "text": "\u201cBydd rhaid aros am y wybodaeth ddiweddaraf, rydym wedi cael y diweddariad cychwynnol a byddwn yn mynd i ffwrdd nawr ac yn edrych ar ein hopsiynau, a\u2019r hyn bydd angen arnom i\u2019n cael ni dwy\u2019r wythnos hyfforddi.\u201d"}, {"text_idx": "#000030", "text": "Er na wnaeth Cymru bethau\u2019n hawdd iddyn nhw\u2019u hunain, mae crafu buddugoliaeth fle\u0302r yn erbyn 14 dyn Iwerddon yn gam i\u2019r cyfeiriad cywir ac yn tynnu peth bwysau oddi ar yr hyfforddwr."}, {"text_idx": "#000031", "text": "Heb ymateb yn rhy fyrbwyll, dydy\u2019r fuddugoliaeth hon ddim yn cynnig llwybr clir i Wayne Pivac a\u2019i di\u0302m hyfforddi: mae\u2019n rhaid i hyfforddwr y blaenwyr, Jonathan Humphreys, roi trefn ar y lein er enghrhaifft."}, {"text_idx": "#000032", "text": "Ond y cwestiwn mawr nawr yw, a fydd modd i Gymru dargedu\u2019r gwendidau hyn a pharhau i gymryd eu cyfleoedd yn y bencampwriaeth eleni?"}]